钦定古今图书集成/明伦汇编/闺媛典/第353卷 > 《同郑相井歌姬小饮戏赠〈一作杜丞相悰筵中赠美人〉》
## 钦定古今图书集成/明伦汇编/闺媛典/第353卷 > 《同郑相井歌姬小饮戏赠〈一作杜丞相悰筵中赠美人〉》

前人

裙拖六幅湘江水，鬓耸巫山一段云。风格只应天上
有，歌声岂合世间闻。胸前瑞雪镫斜照，眼底桃花酒
半醺。不是相如怜赋客，肯教容易见文君。

其二

见面知何益。闻名忆转深。拳挛荷叶子。未得展莲心。

其三

欲摘不得摘，如看波上花。若教亲玉树，情愿作《蒹葭》。

其四

门路穿茶灶，房廊映竹烟。会须随鹿女，乞火到窗前。

其五

不是求心印，都缘爱绿珠。何须“《同泰》寺”，然后始为奴。

其六

既为金界客，任改净人名。愿扫琉璃地，烧香过一生。

其七

素腕撩金索，轻红约翠纱。不如栏下水，终日见桃花。

其八

“第一龙宫女，相怜是阿谁。”好鱼输獭尽，白鹭镇长饥。